In nomine Domini, amen. Anno incarnationis ejusdem M° CCC° XIIII°, mense octobris. Nos Guillermus Bollardeaux, Guillermus Perrons dictus Brenoz frater suus, Henricus Beliarz, Aglantina li Quaille, Constantinus Broissoz, Henricus Baillioz, Henricus Broissoz, Guillermus Lijaiz, Perellus li Bicenoz, Johanninus Moquarz, Guillermus li Cordele, Osanna li Saine, Constantinus Valenez, Perellus li Ostelex, Jacobus li Violetes, Gileta filia dicti Moffloz, Hugonetus Fromaigoz, Alaiseta relicta dicti Richardot, Alaisina li Clope, Henricus Picherres, Henricus li Jusserez, Viennetus Chenevilliez, Guillermus li Renarz, Clemencius filius Gobillot, Alicta relicta Johannelli, Perrinus Carpentarius, Belinus Bolardeaux, Girardus li Garbillez, Stephanus Jussez, Alieta filia quondam Girardi Volant, Johanneta ejus soror, Mariona li Giroue, Nicolaus li Bataillez, Hugueta relicta Huocti, Julianneta filia dicti Girardeau, Alaidis et Guillemeta sorores sue, Robertus filius quondam Majoris et Guillermus ejus frater, Johanneta filia quondam dicti li Bataillez, Robertus li Nains, Richardus ejus frater, Michael Perrins, Regnaudus Chardenaux, Radulfus de Bures, Hugo Barberius, Guillermus li Trinque, Guillermus Bergerius, Johannes Pintoz, Constantinus Gatebois, Johanneta li Rosse, Johannes filius Roolin, Perronetus Cameaux, Gelietus Gailloz, Peroneta li Corberande, Stephanus filius quondam Martelli Mugnerii, Moninus Bolardeaux, Milotus, ejus frater, Marionna Bodanne, Peronetus Bouex, Stephanus Triboloz, Stephanus Valatre, Roolinus Morelli, Johaninus li Betenoz, Mariona ejus soror Regnaudus Astereaux, Perellus Gardechien, Johannes li Ribaux, Guiotus Astereaux, Hugoninus Moreaux, Girardus li Soctours, Peroneta relicta Andree, Margareta Polie, Beleta neptis sua, Margareta de Villa Bicheti, Bela li Vieille, Stephanus li Gerbillez, Perelluz Charbonex, Alaiseta relicta Grenerii, Johannes li Chardenaux, et Morellus li Beliez, homines et habitatores ville de Villa subtus Gevreium, notum facimus universis presentes litteras inspecturis, quod cum discordia verteretur inter religios viros, fratrem Hugonem abbatem et conventum monasterii Sancti Stephani Divionensis, ordinis Sancti Augustini, Lingonensis dyocesis, karissimos dominos nostros, ex una parte, et nos omnes predictos homines et habitatores dicte ville, ex altera, super eo quod dicti domini nostri dicebant et asserebant nos esse ipsorum homines tailliabiles et explectabiles alte et basse, et quod nobis tailliam imponere poterant magnam vel parvam pro sue libito voluntatis. Item super eo quod predicti domini nostri quoddam nemus quod foresta vocatur, quod longo tempore ab ipsis tenemus pro duodecim eminis avene censualibus eisdem persolvendis, ad manum suam retrahere volebant, et nos ab eodem nemore totaliter repellere, cum non possimus docere quod dictum nemus fuisset nobis traditum in perpetuum pro censiva predicta. Nobis omnibus hominibus predictis in contrarium asserentibus et dicentibus quod a tempore a quo non extat memoria, fueramus in possessione libertatis solvendi solummodo predictis dominis nostris et aliis a quibus causam habuerunt quadraginta libras Dyvionenses pro taillia et nichil ultra unquam a nobis seu predecessoribus nostris exigerant seu levaverant toto tempore retro acto, et quod dictum nemus pro dicta censiva persolvenda tanto tempore tenueramus quod nobis sufficere debebat ad prescriptionem acquirendam, licet per litteras vel alia documenta docere non possemus quod dictum nemus nobis in perpetuum fuisset traditum pro dicta censiva persolvenda nec taillia abonnata. Tandem bonorum virorum freti consilio, cum predictis dominis nostris jure vel injuria nolentes contendere non coacti, non decepti, sed spontanea voluntate cum ipsis in modum qui sequitur duximus concordandum, videlicet: Quod nos et omnes habitantes et habitaturi in futurum dicte ville homines tailliabiles predictorum dominorum nostrorum sumus et erimus, et eisdem, pro taillia et nomine taillie, quinquaginta libras turonenses ad terminos infrascriptos, videlicet: infra Bordas, viginti quinque libras, et alias viginti quinque libras infra festum beati Remigii, de cetero et nihil ultra pro taillia perpetuo persolvemus. Que quidem taillia per servientem dictorum dominorum nostrorum cum tribus vel quatuor probis hominibus dicte ville in quolibet termino eligendis equabitur et imponetur et per dictum servientem prout cuilibet imposita fuerit levabitur. Et si dictus serviens summam aliquibus impositam propter eorum paupertatem vel impotentiam levare non potuerit, deffectum recuperare poterit super alios potenciores ex dicte ville. De nemore vero foreste ita concordatum est, quod predicti domini nostri ipsum nobis diviserunt et concesserunt in usagium perpetuum pro sexdecim eminis censualibus eisdem a nobis et ab omnibus qui in dicto nemore usum habere voluerint, annis singulis infra festum Omnium Sanctorum persolvendis. Pro gratia vero quam predicti domini nostri nobis fecerunt de predicte taillie abonnatione et nemoris predicti accensatione, predictis dominis nostris quamdam portiunculam nemoris que vocatur nemus d’Aiges quod tenebamus in usum communem totius ville, quittavimus et concessimus eisdem pro sua voluntate de cetero perpetuo facienda. Ita tamen quod si in dicto nemore aliqua animalia nostra pasturantia inventa fuerint sine gardia spontanea, scilicet casu fortuito, de quolibet animali sic invento poterunt levare dicti domini nostri sex denarios et non amplius pro emenda, nisi ex certa scientia pastores animalia sua in dicto nemore pasturando custodierint, in quo casu ad emendam communem patrie teneremur. Concessimus etiam et ad hoc nos et nostros expresse obligavimus et obligamus, quod quilibet homo locum et focum tenens in dicta villa predictis dominis in vineis suis excolendis unam corveyam faciat, quam serviens dicti loci pro predictis dominis nostris exiget a Carni privio usque ad Pascham, quamcumques ibi placuerit et sibi viderit expedire, ita tamen quod cuilibet homini dictam corveyam reddenti serviens qui dictas corveyas exiget quatuor numeratas panis in opere ministrabit. Vidue vero et orfane liberum non habentes qui quintum decimum annum compleverit, ad dictam corveyam faciendam minime tenebuntur. Et sciendum est quod, de communi consensu nostro, predicti domini nostri sibi retinuerunt in nobis [et] dicta villa omnimodam justiciam, magnam et parvam, census, costumas et alias redevencias suas et alia jura quecumque sint et quocumque nomine censeantur, nisi hoc solum quod dictam tailliam ultra summam expressam contra voluntatem nostram non poterunt agmentare. Has autem pactiones omnes et singulas prout superius sunt expresse promittimus per juramenta nostra super Sancta Dei Evangelia corporaliter prestita et sub obligatione omnium bonorum nostrorum mobilium et immobilium presentium et futurorum firmiter tenere et observare et non contravenire per nos aut per alium in futurum. Et volumus nos compelli ad premissorum observantiam tanquam ex re adjudicata per curiam domini ducis Burgundie, cujus juridictioni quoad hoc nos et per nostros heredes supponimus. In quorum testimonium litteris istis sigillum dicte curie supplicavimus et obtinuimus apponi. Actum in presencia Guioneti, dicti Chargeret, de Dyvione, clerici coadjutoris Johannis Francisci de Dyvione, clerici, notarii dicti loci, fratris Petri, monachi et celerarii dicti Sancti Leodegarii, Hugonis de..... domicelli, Vieneti, dicti Maignot, de l’Espai, Humbeleti de Gevreyo, lathomi et Hugonis Nardot dicti loci, testium ad hoc vocatorum et rogatorum. Anno et mense predictis.